Grok

Grok er et ord fra amerikansk kultur med flere betydninger. Det kommer opprinnelig fra Robert A. Heinleins science fiction-roman Stranger in a Strange Land og uttrykker en form for intuitiv, fullstendig forståelse. 

Fra 2024 har Grok vært forbundet med Elon Musk og xAIs kunstige intelligens.

 Nyord i sci-fi-roman 
Grok er et nyord konstruert av den amerikanske sciencefiction-forfatteren Robert A. Heinlein i romanen Stranger in a Strange Land fra 1961. Ifølge forfatteren stammer uttrykket fra «martiansk», språket til marsboerne, og er umulig å oversette uten å skrive en hel bok om det. Enkelt sagt betyr det å forstå noe intuitivt eller gjennom empati, samt å oppleve glede. Boka beskriver ordet nærmere som en fullstendig og nyansert forståelse av en ting, et fenomen eller en person, fra det minste nivå til universell betydning, alt i ett glimt og så dypt at man nærmest blir en del av det.

Boka fikk stor utbredelse i det som senere ble kjent som hippiebevegelsen i den amerikanske ungdomskulturen i 1960-årene. Verbet to grok ble knyttet til den bevissthetstilstanden man opplevde under en viss type rus, og hippiene opplevde ofte en følelse av fremmedgjøring i forhold til samfunnet de levde i. Allerede i 1962 ble det stiftet en nypaganistisk religiøs gruppe, Church of All Worlds (CAW), der blant annet dette begrepet er sentralt. CAW ble i 1968 anerkjent som den første «naturreligionen» i USA og eksisterer fortsatt i dag.

Grok har fått betydelig oppmerksomhet og er blitt del av blant annet datavitenskaplig kultur. I miljøer som arbeider med teknologi og programmering kan grok bety en dyp, intuitiv forståelse av teknologi eller komplekse konsepter.

 Samtalerobot 
Grok er også navnet på en generativ AI-chatbot, et dataprogram som bruker kunstig intelligens (AI, KI) for å skape tekst eller samtaler automatisk, som er utviklet av xAI, et initiativ fra Elon Musk. Grok bygger på en stor språkmodell (LLM) og var kjent for sin humoristiske stil og direkte tilgang til X (tidligere Twitter). Grok var fra november 20223 til november 2024 i betatesting og er tilgjengelig for X Premium-brukere. Chatboten har fått kritikk for sin upresise informasjon, og ble markedsført som et ikke-politisk korrekt alternativ til andre KI-systemer.

 Grok-1 kom i november 2023 for X Premium-brukere.
 Grok-1.5 kom 29 mars 2024 med bedre forståelse.
 Grok-2 kom 14. august 2024, med bedre bildegenerering.
 Grok-3 kom 17. februar 2025 med 10 ganger så mye datakraft som forrige modell. 
 Grok-4 kom 9. juli 2025. 

I juni 2025 innførte xAI, i følge Elon Musk en oppdatering for å gjøre Grok 3 mer politisk ukorrekt. Den nye oppdateringen fikk Grok til å kalle seg selv "Mecha-Hitler" og til å foreslå at Hitler hadde løst immigrasjonsutfordringene i USA, samt å påstå at flommen i Texas i juli 2025 som tok mer enn 100 liv, best hadde vært håndtert av Hitler. Grok sa også om flommen at å avsløre "radikale som heier på døde barn" er en sannhet som gjør mer vondt enn flom. 

Kort tid etter, 9. juli, kom Grok 4, som var mindre politisk ukorrekt, og ble presentert som bedre enn doktorgradsnivå på vitenskapelige spørsmål. Musk lanserte samtidig SuperGrok Heavy, en betalingstjeneste som gir tilgang til flere Grok 4 KI'er som samarbeider og gir enda bedre svar.

Referanser

Kategori:science fiction
Kategori:Twitter
Kategori:Kunstig intelligens